Úradný vestník L 160 , 18/06/1981 S. 0017 - 0018

Fínske špeciálne vydanie: Kapitola 3 Zväzok 13 S. 0092

Španielske špeciálne vydanie: Kapitola 03 Zväzok 22 S. 0038

Švédske špeciálne vydanie: Kapitola 3 Zväzok 13 S. 0092

Portugalské špeciálne vydanie Kapitola 03 Zväzok 22 S. 0038



Nariadenie Komisie (EHS) č. 1618/81 zo 17. júna 1981, ktorým sa ustanovujú základné výrobky, na ktoré sa nevzťahujú zálohové platby vývozných náhrad KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na nariadenie Rady (EHS) č. 2727/75 z 29. októbra 1975 o spoločnej organizácii trhu s obilninami [1], naposledy zmenené a doplnené nariadením (EHS) č. 1187/81 [2], a najmä na jeho článok 16 ods. 6 a príslušné ustanovenia iných nariadení o spoločnej organizácii trhu s poľnohospodárskymi výrobkami, so zreteľom na nariadenie Rady (EHS) č. 565/80 zo 4. marca 1980 o zálohových platbách vývozných náhrad v prípade poľnohospodárskych výrobkov [3], keďže sa článok 4 ods. 2 nariadenia (EHS) č. 565/80 vzťahuje na spracované výrobky a tovar získaný zo základných výrobkov za predpokladu, že režim aktívneho zošľachťovacieho styku nie je pre porovnateľné výrobky zakázaný; keďže by sa mal vyhotoviť zoznam týchto výrobkov podľa článku 8 nariadenia (EHS) č. 565/80; keďže režim aktívneho zošľachťovacieho styku je zakázaný pre určité výrobky, ktoré sú porovnateľné so základnými výrobkami; keďže nariadenie Rady (EHS) č. 1961/75 z 28. júla 1975 o zákaze používania aktívneho zošľachťovacieho styku v prípade sušeného odstredeného mlieka [4] a nariadenie Rady (EHS) č. 3066/75 z 24. novembra 1975 o zákaze používania režimu aktívneho zošľachťovacieho styku v prípade masla [5], obidve naposledy zmenené a doplnené nariadením (EHS) č. 1363/80 [6], stratili platnosť 31. marca 1981; keďže by sa mal upraviť zoznam výrobkov, ktoré nepatria do systému zálohových platieb vývozných náhrad; keďže z tohto dôvodu je potrebné zrušiť nariadenie Komisie (EHS) č. 800/80 [7]; keďže opatrenia ustanovené v tomto nariadení sú v súlade so stanoviskom všetkých príslušných riadiacich výborov, PRIJALA TOTO NARIADENIE: Článok 1 Základné výrobky, pre ktoré neplatia opatrenia uvedené v článku 4 nariadenia (EHS) č. 565/80, sú uvedené v prílohe. Tieto základné výrobky sa však vylúčia iba v prípade, keď sú určené na použitie pri spracovaní uvedených výrobkov: a) v prílohe A k nariadeniu (EHS) č. 2727/75 okrem výrobkov patriacich do podpoložky 23.07 B Spoločného colného sadzobníka; b) v článku 1 ods. 1 písm. c) nariadenia (EHS) č. 1418/76 [8], naposledy zmeneného a doplneného nariadením (EHS) č. 113/80 [9]. Článok 2 Nariadenie (EHS) č. 800/80 sa týmto zrušuje. Článok 3 Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 17. júna 1981 Za Komisiu Gaston Thorn predseda [1] Ú. v. ES L 281, 1.11.1975, s. 1. [2] Ú. v. ES L 121, 5.5.1981, s. 1. [3] Ú. v. ES L 62, 7.3.1980, s. 5. [4] Ú. v. ES L 200, 31.7.1975, s. 6. [5] Ú. v. ES L 307, 27.11.1975, s. 3. [6] Ú. v. ES L 140, 5.6.1980, s. 15. [7] Ú. v. ES L 87, 1.4.1980, s. 51. [8] Ú. v. ES L 166, 25.6.1976, s. 1. [9] Ú. v. ES L 16, 22.1.1980, s. 1. -------------------------------------------------- PRÍLOHA Číslo položky Spoločného colného sadzobníka | Opis | 11.02 | G.Obilné klíčky, celé, drvené, vo vločkách alebo mleté | 11.04 | C.Múka a krupica zo sága alebo z koreňov, alebo hľúz položky 07.06:II.Iné (ako denaturované) | 11.09 | Pšeničný lepok, tiež sušený | 23.02 | Otruby, vedľajšie mlynárske výrobky a ostatné zvyšky vzniknuté preosievaním, mletím alebo iným spracovaním obilia alebo strukovín A.Z obilia | 23.03 | A.Zvyšky z výroby škrobu z kukurice (okrem koncentrovaných máčacích likvorov), s obsahom proteínu počítaného na sušinu:I.Presahujúcim 40 % hmotnosti | --------------------------------------------------